**Frunzele toamnei**

*Cârdei V. Mariana*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Era o toamnă ca-n poveşti,

cu frunze-ngălbenite,

un vânt hoinar le-mprăştia

pe aleile-nsorite.

Le arginta bruma în zori

punându-le-n valoare,

şi soarele când răsărea

sclipeau mărgăritare.

Le auzeam foşnind discret,

uşor înfiorate,

şi-n sarabandă s-avântau

de lună-ncurajate.

Se repetau la nesfârşit

mişcările lascive

şi-ntruchipau într-un covor

o mie de motive.

Albastrul cerului senin,

împodobit cu stele,

crea fundalul potrivit

tabloului cu iele.

Mă resemnez că-i efemeră

a lumii existenţă

şi mă tot bucur an de an

de-a toamnei chintesenţă.